Meer banktakke sal binnekort help met slim-ID’s | Maroela Media
Meer banktakke sal binnekort help met slim-ID’s
Nog 25 takke van kommersiële banke sal in die komende finansiële jaar die diens begin bied om vir ŉ slimkaart-ID aansoek te doen.
Dr. Aaron Motsoaledi, minister van binnelandse sake, het Woensdag die aankondiging gemaak tydens sy departement se begrotingstoespraak in die parlement. Hy het gesê ŉ bykomende 70 takke sal in die volgende finansiële jaar ook begin om die diens te bied.
Daar is tans slegs 13 banktakke wat die diens bied – 12 in Gauteng en een in die Wes-Kaap. Volgens Motsoaledi is banke egter gretig dat hul kliënte slim-ID’s kry aangesien dit glo bedrog met rasse skrede sal verminder. Hy het gesê vervalsing of bedrog is byna ontmoontlik met die slim-ID’s.
Daar kan tans ook net by 193 van die departement se 412 kantore om slim-ID’s aansoek gedoen word. “Om dié rede word slegs drie miljoen slim-ID’s jaarliks uitgereik. Al die ander kantore is gedwing om steeds die groen ID-boekies uit te reik en sal aanhou om dit te doen tot hulle goed toegerus is.”
Aaron Motsoaledi. Foto: ANA
Volgens Motsoaledi sal die proses om slim-ID’s uit te reik vanjaar versnel word en sal 26 bykomende kantore geassesseer word om sodoende die stelsel daar te implementeer.
Dit is ook bekend gemaak dat 13 miljoen slim-ID’s reeds uitgereik is sedert die departement in 2013 met die proses begin het. Motsoaledi het gesê daar is ŉ verdere 25 miljoen mense wat nog slim-ID’s moet ontvang behalwe vir kinders wat 16 word en dan kwalifiseer om ŉ ID te kry.
Die minister het verder gesê sy departement poog om aansoeke vir ID’s en paspoorte binne 13 dae af te handel.
Die banktakke wat tans die diens bied om vir ŉ slim-ID aansoek te doen, is:
FNB The Grove – Pretoria-Oos
Nedbank Arcadia – Arcadia, Pretoria
Absa Towers – Johannesburgse middestad
Standard Bank – Simmonsstraat, Johannesburg
Standard Bank – Canal Walk, Kaapstad
Aaron Motsoaledi slim ID
Barries · 4 maande gelede
Skuif sommer hernuwing van bestuurderslisensies ook na die banke asb.
Daar is lewe buite Gauteng
Mooi minder korrupsie
En hoekom sou ‘n mens nou die nuwe ID kaart moet kry
Dieselfde str*nt, net ‘n ander emmer. Ons was hierdie week by The Grove FNB om aansoek te doen vir nuwe paspoorte. Die enigste verskil tussen die bank en ‘n binnelandse sake tak is die netheid. Dis nog steeds dieselfde ongeorganiseerde, inisiatief gebrekkige, onvriendelike staats personeel wat daar werk. Die helfte van hulle foto neem kapasiteit was ook buite werking. Uit die staanspoor was daar geen aanduiding wie waar moet aanmeld nie en na ongeveer ‘n halfuur se stille chaos het die FNB takbestuurder self kom orde skep en mense gehelp om in die regte tou te wees. En hulle kubertuiste is ook pateties. Ek het drie dae gesukkel om die nodige dokumentasie afgelaai en gedruk te kry. My vrou is aanlyn dubbel aangeslaan vir haar paspoort en sy het net ‘n skouer ophaal “No refund” van die amptenaar gekry.
In Port Shepstone KZN moet so iets ook ingestel word sodat almal hulle id’ s kan kry. Hier is net 1 klein tak wat 28000 + mense moet bedien en hulle kan slegs 140 mense per dag help en die mense staan in toue vir blokke en blokke ver. Dit lyk elke keer soos n nasionale stem dag soos die rye daar staan.
Sur · 4 maande gelede
As jy nie n bankrekening by hierdie banke het nie…wys hulle jou weg.
So vervalsing en bedrog is byna onmoontlik???? Met anderwoorde dit is steeds moontlik en die wat die vervalsing en bedrog pleeg weet Al klaar waar die skuiwer gate is, so hoekom jou geld mors of is dit maar net nog ‘n manier on die soustrein aan die gang tehou?
Het my en my gesin se id en paspoorte 2 weke terug deur nedbank arcadia gedoen . Pynloos en so gerieflik. 4 paspoorte en 2 id’s uitgereik binne 5 dae.
Privatiseer die hele staatsdiens.
Hoe lank terug het die stelsel in werking getree maar is nie toegerus daarvoor nie. Klink soos die Vuurwapen lisensies